
REFERAT
privind completarea, prin act adiţional, a contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006 

Având în vedere prevederile Legii nr.51/2006 a serviciilor comunitare de utilităţi publice, republicată şi a Legii nr. 101/2006 a serviciului de salubrizare a localităţilor, actualizată, autorităţile administraţiei publice locale au sarcina şi responsabilitatea de a asigura pe teritoriul unităţii administrativ teritoriale servicii de salubrizare eficiente şi de calitate, precum şi de a monitoriza şi controla funcţionarea acestora. 

Prin hotărârea nr.23 din 31.01.2006, Consiliul Local al municipiului Timişoara a aprobat  delegarea gestiunii serviciilor publice de salubrizare  pe raza municipiului Timişoara.

Delegarea gestiunii s-a făcut prin încheierea contractului de delegare a gestiunii serviciilor de salubrizare a localităţilor prin concesiune nr.SC2006-15414/31.07.2006, activităţile specifice serviciului de salubrizare fiind delegate, pentru o perioadă de opt ani, către operatorul S.C. RETIM ECOLOGIC SERVICE S.A., care deţine exclusivitatea prestării activităţilor de salubrizare conform legislaţiei în vigoare.
Principalele activităţi specifice serviciului de salubrizare sunt: precolectarea, colectarea şi transportul deşeurilor menajere, cu excepţia celor toxice, periculoase sau cu regim special, de la utilizatori casnici - persoane fizice, asociaţii de proprietari, agenţi economici, instituţii publice şi curăţenia stradală, respectiv măturatul, spălatul, stropirea şi întreţinerea căilor publice.

Conform prevederilor art.9 alin.2 lit. e) din Legea nr.51/2006 a serviciilor comunitare de utilităţi publice, republicată, autorităţile administraţiei publice locale au, în relaţia cu operatorii serviciilor de utilităţi publice dreptul să monitorizeze şi să exercite controlul cu privire la furnizarea/prestarea serviciilor de utilităţi publice.
Potrivit prevederilor art.25 alin.3 din Legea nr.51/2006 republicată, bunurile proprietate publică a unităţilor administrativ-teritoriale utilizate pentru furnizarea/prestarea serviciilor de utilităţi publice pot fi date în administrare sau pot fi concesionate operatorilor în conformitate cu prevederile legale.

Conform art.24 alin.2  din actul normativ mai sus menţionat, în cazul gestiunii delegate, concesionarea sistemelor de utilităţi publice, utilizate pentru furnizarea/prestarea serviciilor şi/sau activităţilor care fac obiectul delegării gestiunii, este parte intrinsecă a contractelor de delegare a gestiunii. Aceste sisteme se transmit operatorilor/operatorilor regionali spre administrare şi exploatare pe perioada delegării gestiunii, odată cu gestiunea propriu-zisă a serviciilor şi/sau a activităţilor delegate, în baza contractului de delegare a gestiunii.
Conform  art.15 alin.1 din Legea nr.101/2006 actualizată, bunurile proprietate publică a unităţilor administrativ teritoriale, utilizate pentru prestarea serviciului de salubrizare, pot fi date în administrare sau pot fi concesionate operatorilor în conformitate cu prevederile legale.
Potrivit prevederilor art.44 alin.4 din Legea nr.51/ 2006 republicată, bunurile realizate în cadrul programelor de investiţii ale unităţilor administrativ-teritoriale aparţin domeniului public al unităţilor administrativ – teritoriale, dacă sunt finanţate din fonduri publice.

Prin contractul de servicii şi furnizare nr.208/20.10.2009 încheiat între Municipiul Timişoara şi SC ETA AUTOMATIZĂRI INDUSTRIALE SRL pentru o perioadă de 4 ani, s-au achiziţionat un număr de 67  bucăţi echipamente de monitorizare GPS Safe Fleet în vederea instalării acestora pe toate autovehicule destinate prestării activităţilor de salubrizare care operează pe raza municipiului Timişoara, aparţinând operatorului de servicii publice de salubrizare, SC RETIM ECOLOGIC SERVICE SA.                        

Programul de optimizare şi monitorizare a activităţilor specifice de salubrizare stradală, colectare şi transport  a deşeurilor menajere s-a implementat atât la nivelul Municipiului Timişoara, cât şi la sediul operatorului de servicii publice de salubrizare SC RETIM ECOLOGIC SERVICE SA.
Echipamentele de monitorizare GPS Safe Fleet sunt înscrise în inventarul bunurilor proprietate publică/ privată aferente serviciului public de salubrizare. Prin actul adiţional nr.2/24.11.2009 la contractul de delegare a gestiunii serviciilor de salubrizare a localităţilor prin concesiune nr.SC2006-15414/31.07.2006, anexă la Hotărârea nr.422/24.11.2009  acestea au fost  incluse ca bunuri de retur.

De asemenea, prin actul adiţional mai sus menţionat s-a stabilit că  SC Retim Ecologic Service SA va plăti Municipiului Timişoara suma de 129.290 lei cu TVA pentru serviciile de monitorizare care includ comunicaţia GPRS, accesul la serverele de hărţi şi aplicaţia de monitorizare, update-uri de software.

Conform adresei nr.SC2013-31098 din 04.11.2013 a Biroului Urmărire Venituri din Valorificarea Patrimoniului din cadrul Direcţiei Economice rezultă faptul că SC Retim Ecologic Service SA figurează cu obligaţiile achitate la zi pentru serviciile de monitorizare (GPS) conform actului adiţional mai sus menţionat.
Începând cu luna noiembrie 2013 Municipiul Timişoara nu mai poate efectua plăţi pentru abonamentul lunar - monitorizare GPS ca urmare a expirării duratei de 4 ani pentru care a fost încheiat contractul de servicii şi furnizare nr.208/20.10.2009, situaţie faţă de care propunem ca începând cu luna noiembrie 2013 operatorul de servicii publice de salubrizare SC RETIM ECOLOGIC SERVICE SA să achite contravaloarea abonamentului lunar-monitorizare GPS către SC ETA AUTOMATIZĂRI INDUSTRIALE SRL. 
Menţionăm faptul că, operatorul de servicii publice de salubrizare SC RETIM ECOLOGIC SERVICE SA, prin adresa nr.22189/18.10.2013 înregistrată la Primăria Municipiului Timişoara cu nr.RM2013-2800/31.10.2013 şi-a dat acordul cu privire la efectuarea plăţii abonamentului lunar- monitorizare GPS.
Având în vedere cele expuse mai sus, propunem încheierea  unui act adiţional la contractul de delegare a gestiunii serviciilor publice de salubrizare a localităţilor prin concesiune nr. SC2006-15414/31.07.2006, potrivit căruia începând cu luna noiembrie 2013 pe toată  durata contractului, concesionarul va plăti  către SC ETA AUTOMATIZĂRI INDUSTRIALE SRL valoarea abonamentului pentru serviciile de  monitorizare – GPS.

